מדינת העם היהודי וכל אזרחיה

בעקבות המחאות של הדרוזים, הערבים, האזרחים האחרים שאינם יהודים והמחאות בעולם הרחב, אני מציע שישראל תוגדר כ: מדינת העם היהודי וכל אזרחיה.

לא מדינת כל אזרחיה כפי שרוצים הערבים והפוסט ציונים, כי ישראל אינה ארצות הברית או אוסטרליה שהן מדינות הגירה לכל אזרחיהן. ישראל הוקמה עבור העם היהודי וחוק השבות הוא אבן יסוד בהווית המדינה.

אך גם לא רק מדינת הלאום של העם היהודי, כפי שמגדיר חוק הלאום, ובוודאי לא מדינת הדת היהודית כי אנו מדינה חילונית ויש לנו עשרות אחוזים מהאזרחים שאינם משתייכים לעם היהודי - ערבים, דרוזים, צ'רקסים, ארמנים, נוצרים מהעליה הרוסית ואחרים.

הם אינם אזרחים סוג ב' ולכן צריכים להיכלל בהגדרת חוק הלאום כשווי זכויות לעם היהודי, אך שונים ממנו רק בכך שחוק השבות לא חל עליהם ובוודאי שלא זכות השיבה והגירה חופשית מסודן, סוריה או סומליה.

כמו כן יש להחליט על מדיניות הגירה לאלה שאינם יהודים. אני מציע שתיקבע מיכסה שבשלב זה תהיה בת 10,000 מהגרים לשנה שישראל תסכים לקלוט, כי אסור לה להישאר אטומה למצוקת ההגירה בעולם כפי שהעולם היה אטום למצוקת המהגרים היהודים.

מסיבות הומניטריות, איחוד משפחות, תעסוקה ועוד עלינו לקלוט 10,000 מהגרים בשנה. בשלב ראשון זה יחול בהדרגה במשך חמש שנים על 50,000 הפליטים/מהגרי עבודה מסודן ואריתריאה שממילא נמצאים בישראל ואין אפשרות לגרשם.

אחרי חמש שנים ישראל תקלוט מסיבות הומניטריות, תעסוקה במקום הפועלים הזרים ואיחוד משפחות עוד 10,000 מהגרים בשנה או כל מכסה שתיקבע כפי שנהוג בעולם, אך עלינו להיות ליברלים פחות מצרפת וגרמניה גם כי יכולותינו הכספיות מוגבלות ולקבל השארה ממדינות דמוקרטיות ואתיות לעילא כדנמרק וניו זילנד.

בכך ייקבעו אחת ולתמיד נושאי הזהות של המדינה וההגירה, תוך הדגשת מטרת היסוד של המדינה - שתהיה מדינה יהודית עם חוק השבות המאפשר לכל יהודי לעלות לישראל. גם בנושא חוק השבות, כדאי לבדוק בצורה יסודית יותר מי עולה לישראל ולמנוע שיעלו אלינו גורמים פליליים שמוצאים בה מקלט.

באשר לשפת המדינה – שפת המדינה היא עברית כי היא השפה של הלאום היהודי, כפי ששפת המדינה בצרפת היא צרפתית. אך במקביל יש לעגן במערכת החינוך שכל בוגר מערכת החינוך שחל עליה חוק חינוך חובה ישלוט בתום 12 שנות לימוד ברמת שפת אם בעברית, אנגלית וערבית.

בוגרי התיכון אינם יודעים אפילו לקרוא את האלפבית הערבי גם אם למדו את השפה כמה שנים ואילו ידיעת האנגלית היא במידה רבה עילגת, בוודאי ביכולת הדיבור ובקריאת טקסטים ספרותיים וחדשותיים. כל אדם בעולם הגלובלי חייב לדעת אנגלית על בוריה כי היא הפכה לשפה הבינלאומית ובוודאי זה חל על הישראלים ששפת אמם עברית שכמעט אף אחד בעולם לא שולט בה חוץ מאיתנו.

באשר לערבית על היהודים לשלוט בערבית בגלל המיעוט הערבי שחי בקרבנו אך בעיקר בגלל שזו שפתם של כל המדינות המקיפות אותנו. גם הערבים חייבים לשלוט בעברית ברמה של שפת אם על מנת להשתלב היטב בחברה ובכלכלת ישראל וכי העברית היא שפת המדינה.

חוק לימוד חובה חינם יחול על מוסדות חינוך חילוניים ובשפה העברית בלבד שהיא שפת המדינה, כמו בצרפת שבה מופרדת הדת מהמדינה וכולם לומדים בצרפתית למרות שצרפת היא מדינת הגירה. מי שירצה ללמוד יותר לימודי דת או ללמוד בבתי ספר שהם רק בערבית יעשה זאת על חשבונו. חוק גיוס חובה לצה"ל או לשירות לאומי לשלוש שנים בגיל 18 יחול על גברים ונשים, יהודים וערבים, חרדים וחילונים. אלה תנאים הכרחיים על מנת שישראל תגיע לשגשוג המיוחל, לשוויון בנטל ובזכויות ולאינטגרציה מלאה של הערבים והחרדים אם אנו חפצי חיים.